African Independent Congress

Die African Independent Congress (AIC) is 'n klein politieke party in Suid-Afrika.

Die party is op 12 Desember 2005 in Matatiele gestig in protes teen die African National Congress se besluit om die dorp by die Oos-Kaap in plaas van KwaZulu-Natal in te lyf. Hulle ag hulself as "slagoffers van politieke manipulasie" en beskou die ANC as arrogant. Hulle is gekant teen 'n een partystaat, waar 'n regerende party besluite kan neem wat die hele land beïnvloed.

Hulle het 10 setels in die Matatiele-munisipaliteit tydens die Suid-Afrikaanse munisipale verkiesing van 2006 gewen, 1 setel in die Oos-Kaap in die Suid-Afrikaanse algemene verkiesing van 2009 en sewe setels in die Oos-Kaap en KwaZulu-Natal in die Suid-Afrikaanse munisipale verkiesing van 2011.

Tydens die Suid-Afrikaanse algemene verkiesing van 2014 kry die AIC 97 642 stemme (0,53% van die totaal) wat die party 3 setels in die Nasionale Vergadering besorg terwyl hulle hul setel in die Oos-Kaap behou. Die party se naam het direk bo die ANC se naam op die nasionale stembrief verskyn. Hulle kenteken lyk ook baie soos die van die ANC. Dit het bespiegelinge laat ontstaan dat sommige kiesers die twee partye met mekaar verwar het, wat tot die buitengewone prestasie op nasionale vlak aanleiding kon gee. Die AIC het die bewering verwerp en gesê dat hulle lede in al die provinsies het. In die algemene verkiesing in 2019 het die AIC 48 107 stemme (0.28%) en twee setels in die Nasionale Vergadering gewen, een minder as in 2014. Die party het geen setels in die provinsiale wetgewers verower nie, en die een wat voorheen in die Oos-Kaap gehou is, verloor.

Verkiesingsresultate

Nasionale verkiesings

Provinsiale verkiesings

Munisipale verkiesings

Sien ook 
 Lys van politieke partye in Suid-Afrika

Verwysings

Eksterne skakels 
  Amptelike webwerf 

Politieke organisasies in Suid-Afrika
Oos-Kaap